Virrat on kuvankaunis mutta kitukasvuinen metsäpitäjä Pohjois-Pirkanmaalla, keskellä mökki-Suomea. Keskustaan käännytään Järvisuomentieltä Kitusen kievarin kohdalta. Huoltoasema on nimetty tunnetuimman virtolaisen, karhunkaataja Martti Kitusen mukaan.

Virrat on myös espoolaisen Lauri Kemppisen uusi kotikunta viisi päivää viikossa. Hän muutti tänä syksynä isovanhempiensa luokse käydäkseen Virtain lukiota, koska 7,5:n keskiarvolla ei päässyt yhteenkään lukioon Espoossa.

Järjestely tuntuu hyvältä. Koululle kävelee kymmenen minuuttia, ja lukio lahjoitti kaikille opiskelijoille läppärit, jotka saa pitää, jos valmistuu ylioppilaaksi. Uudet opiskelijat on jaettu kahteen ryhmään, ja Kemppisen ryhmässä on neljätoista oppilasta.

Kyllähän siinä tulokas huomattiin.